- Vi har døbt ham Mågens. Sådan siger driftsleder i Hirtshals Havn, Palle Boelt Andersen, om den nye laserkanon på det 7000 kvadratmeter store tag. Kanonen udsender konstant et laserlys. Lyset rammer taget forskellige steder og forvirrer på den måde mågernes syn. - Det stresser dem, så de har ikke lyst til at være i nærheden af Mågens, fortæller Palle Boelt Andersen. Skovlet flere tons mågelort Men hvad er egentlig problemet i, at der er måger på havnens tag, kunne man fristes til at spørge. Jo, det er faktisk ikke så meget mågerne, men mere det de efterlader dem, som er problemet, forklarer driftslederen. - De bygger jo reder og lægger efterladenskaber, som resulterer i, at taget ætses. Nu står taget til udskiftning, siger han. Tidligere har de haft både plastikræve, ugler og drager på taget for at skræmme mågerne og deres lort væk, men det er løsninger, der kun har holdt i en kort periode. Herefter er mågerne vendt tilbage. - Vi har døjet med det altid. Vi har skullet skovle deres efterladenskaber i trillebører, og det er både hårdt arbejde og timetungt. Det er op til 10 tons, vi har skovlet op, siger Palle Boelt Andersen. Men indtil videre har Mågens sat en stopper for det. Mågerne er i hvert fald ikke tilbage på taget endnu. - Vi kan se det virker, og håber at det fortsætter, men måger er gode til at tilvænne sig ting, mener driftslederen.

Referat:
På havnen i Hirtshals har de nu fundet den hidtil bedste løsning til at holde mågerne og deres lort væk.